Martin Henriksen (DF), 2008-12-02:
I Dansk Folkeparti har vi sympati for og synes, det er fornuftigt, når der er nogen, der rejser en diskussion om undervisning i førstehjælp i folkeskolen og om, hvordan man kan sikre, at der er flere, der bliver bedre til det, og hvordan man kan udbrede, at der kommer mere førstehjælpsundervisning i folkeskolen.
Jeg vil starte med at sige til den finansieringsform, som man har lagt op til fra Socialdemokraternes side - hvorefter man, som jeg har forstået det, vil tage penge fra skadestuerne/hospitalsvæsenet og give dem til skolerne, så de kan udbyde et førstehjælpskursus, fordi man mener, at der på sigt vil kunne komme færre udgifter til skadestuerne og hospitalsvæsenet, fordi flere skader vil kunne blive behandlet af mennesker på skolerne, som kan førstehjælp - at det sådan lidt er den omvendte verden, altså at man tager pengene, før man kan se den effekt, som måske vil komme.
Det vil jeg bare sige indledningsvis.
Så vil jeg også sige, at vi jo fra Dansk Folkepartis side flere gange har haft fokus på at styrke undervisningen i førstehjælp i folkeskolen.
I 2005 blev undervisning i førstehjælp i folkeskolen gjort obligatorisk.
Fra den 1. oktober 2006 er det sådan, at der stilles krav om gennemført kursus i færdselsrelateret førstehjælp til dem, der første gang går op og skal have kørekort.
Det er noget, som fremgår af den kørekortbekendtgørelse, der er på området.
Så det forslag, som Dansk Folkeparti havde første gang i 2001 og anden gang i 2004, er rent faktisk blevet vedtaget af Folketinget, og det er vi selvfølgelig glade for i Dansk Folkeparti.
Så synes vi i øvrigt også, at det er misvisende at bede om at få indført obligatorisk førstehjælp i folkeskolen.
Undervisning i førstehjælp er nemlig allerede obligatorisk.
Men det er kun i en tredjedel af skolerne, at undervisningen rent faktisk finder sted, og det skyldes formentlig, at undervisningen er henlagt til faget færdselslære, der er et timeløst fag.
Forslagsstillerne siger jo også i deres beslutningsforslag, at det er obligatorisk.
Vi synes selvfølgelig fra Dansk Folkepartis side, det er problematisk, at det er sådan, at man skal have førstehjælp, men at vi så kan se, at det kun er ca. 30 pct. af skolerne, der rent faktisk sørger for, at eleverne modtager undervisning i det.
Det er også derfor, vi synes, det var fint, at ministeren her fra talerstolen sagde, at der nu skulle ske lidt på det område.
Vi har jo som sagt fra Dansk Folkepartis side før rejst det i folkeskoleforligskredsen, og hvis regeringen nu rejser det i folkeskoleforligskredsen, vil vi selvfølgelig gå positivt ind i det arbejde.
Vi har jo fra Dansk Folkepartis side løbende haft fokus på førstehjælp.
Bl.a. fremgår det af finanslovaftalen for 2006, at der blev afsat midler, sådan at der kan komme et tilbud om gratis førstehjælpskurser til beboere på småøerne.
Det har vi selvfølgelig foreslået, fordi det også skal være sådan, at man i yderområderne, hvor det måske kan være lidt svært at nå frem hurtigt og effektivt, har de her tilbud.
Og det er jo altså noget, som er kørt igennem.
Så har vi også gjort det, at der i finanslovaftalen for 2009 er kommet et punkt med, som hedder undervisning i hjertestart.
Her ydes der i 2009 et tilskud på 0,4 mio. kr. til Hjerteforeningens produktion af en mobiltelefonfilm vedrørende undervisning i hjertestart.
Formålet med filmen er at nå ud til flere børn og unge for derigennem at fremme hjertestartsundervisningen i folkeskolen, og det er jo sådan, at man eksempelvis kan downloade det her på mobiltelefonen, og at det så kan bruges i undervisningen.
Vi håber i hvert fald, at det vil have en positiv effekt og også vil sørge for, at skolerne rent faktisk lever op til det, som de egentlig burde leve op til i dag.
Så vil jeg også gerne nævne, som ministeren i øvrigt også har nævnt, at de lærerstuderende allerede i dag skal tilbydes et kursus i færdselslære, herunder førstehjælp.
Dermed er der allerede i dag grundlag for, at der på de enkelte skoler burde være lærere, som har et vist kendskab til det her.
Men jeg synes, det er positivt, at ministeren nu tilkendegiver, at det er noget, man kan drøfte videre i folkeskoleforligskredsen, og det vil vi selvfølgelig meget gerne gøre fra Dansk Folkepartis side.